KINNITATUD
Kaitseväe juhataja 30.05.2024
käskkirjaga nr 954 

Kaitseväe isikkoosseisu osalemine sotsiaalmeedias

1.	Üldsätted

1.1.	Kaitseväelased ning Kaitseväes töötavad ametnikud ja töötajad (edaspidi koos teenistuja) ei tohi isiklikuks otstarbeks loodavate sotsiaalmeedia kontode registreerimisvormides ja avalikes profiilides kasutada Kaitseväe e-posti aadressi ega telefonide numbreid.

1.2.	Teenistujal on keelatud Kaitseväe riistvara kasutades jagada sotsiaalmeedias teavet ja anda kommentaare anonüümselt. Seda võib teha oma nime alt, kui on järgitud käesolevas juhendis kinnitatud reegleid.

1.3.	Teenistuja väärtushinnanguid, teabe jagamist ja/või arvamuse avaldamist sotsiaalmeedias võidakse üle kanda kogu Kaitseväele, mistõttu peab teenistuja alati hindama oma tegevust, välistamaks võimalust tõlgendada seda Kaitseväe suhtes meelevaldselt ja kahjulikult.

1.4.	Enne igakordset suhtlust sotsiaalmeedias tuleb veenduda, kas suhtluse osapool on soovitud isik või on tegemist isikuga, kes esitleb end kellegi teisena või on toime pannud identiteedivarguse. Suhelda on rangelt soovitatav vaid nende isikutega, keda isiklikult tuntakse.

1.5.	Sotsiaalmeedias on teenistujal keelatud edastada:

1.5.1.	teavet, mis sisaldab riigisaladust või salastatud välisteavet;
1.5.2.	teavet, mis sisaldab juurdepääsupiiranguga „asutusesiseseks kasutamiseks“ teavet avaliku teabe seaduse tähenduses (nt andmeid, mille avalikuks tulek kahjustaks riigi välissuhtlust, või teavet Kaitseväe relvastus- ja varustustabelite ning relvastuse ja varustuse hulga kohta);
1.5.3.	teavet, mis pärineb lepingutest ning milles pooled on kokku leppinud, et antud info on konfidentsiaalne ja kolmandatele isikutele ei edastata;
1.5.4.	teavet, mis sisaldab teise isiku isikuandmeid, samuti eriliigilisi isikuandmeid (nt infot vigastuste või hukkumiste kohta) juhul, kui need andmed ei ole juba avalikustatud ametliku pressiteatega. Käesoleva piirangu rakendamine toimub kooskõlas avaliku teabe seadusega;
1.5.5.	teavet, mis võib ohustada planeeritavate, käimasolevate või varasemalt toimunud õppuste ja operatsioonide julgeolekut;
1.5.6.	teavet, mis on kaitstud autoriõigusega ning mille avaldamiseks puudub omaniku luba;
1.5.7.	Kaitseväe objektidest tehtud foto- või videoülesvõtteid, kui nende jäädvustamine on toimunud Kaitseväe sisekorda rikkudes;
1.5.8.	Kaitseväe-sisest dokumenteeritud ja dokumenteerimata teavet, mis on ülema või teabe esitaja poolt määratletud kui avalikustamisele mittekuuluv.

2.	Reguleerimisala

2.1.	Juhend reguleerib teenistujate sotsiaalmeedia võimaluste kasutamist nii Kaitseväe kui ka isikliku seadme kaudu.

2.2.	Sotsiaalmeediaks nimetatakse antud juhises avalikuks kasutamiseks mõeldud internetipõhiseid keskkondi ja teenuseid, mis võimaldavad isikutevahelist avalikku suhtlust ning erinevas vormis teabe ja arvamuste jagamist.

2.3.	Sotsiaalmeedia alla kuuluvad antud juhise mõistes internetifoorumid, meediaväljaannete kommenteerimiskeskkonnad, video-, heli- ja fotovahendus-keskkonnad, suhtluskeskkonnad, tutvumiskeskkonnad, arvamuste vahendamise keskkonnad (blogid jms), jututoad ja muud internetipõhised keskkonnad, kus kasutaja saab iseseisvalt luua või vahendada avalikkusele erinevas vormis teavet.

3.	Üldised põhimõtted

3.1.	Teenistuja on Kaitseväe ja riigivõimu esindaja ka eraisikuna sotsiaalmeedias osaledes ja tema tegevusi ning väljaütlemisi võib tõlgendada Kaitseväes levinud seisukohana.

3.2.	Kaitseväe-sisestes eeskirjades, määrustikes ja muudes aktides kirjeldatud käitumispõhimõtted kehtivad ka sotsiaalmeedias. Suhtu sotsiaalmeedias teistesse nii nagu soovid, et teised suhtuksid sinusse.

3.3.	Sotsiaalmeedias on sõnal ja pildil suurem kaal kui igapäevases suhtluses: iga tekst, pilt või video, mis kunagi on internetti laetud, võib jääda sinna igaveseks ning autor ei pruugi omada selle üle enam kontrolli.

4.	Privaatsus ja isikuandmed

4.1.	Igast veebis tehtud teost või avaldatud teabest jääb maha unikaalne jälg, mille abil on vajadusel võimalik isikut tuvastada. Seetõttu tuleb kaaluda iga oma sõna, fotot või videot, mis virtuaalmaailma vahendusel teistele kasutatav on.

4.2.	Osaledes sotsiaalmeedias tuleb kõigepealt kindlaks teha isikliku privaatsuse kaitsmise võimalused. Privaatsussätetes on soovitatav kõige isiklikumat laadi teave jätta kättesaadavaks vaid lähematele sõpradele ja tuttavatele. Samas tuleb eeldada, et privaatsussätted ei taga jagatud teabe puutumatust või kaitstust soovimatu leviku eest, mistõttu tasub delikaatse isikliku teabe avaldamisest hoiduda.

4.3.	Registreerides ning kontodele sisselogides tuleb võimalusel kasutada mitmikautentimist, mis aitab kontot kaaperdamiste eest kaitsta.

4.4.	End sotsiaalvõrgustikku registreerides tuleks registreerimisvormil täita ainult kohustuslikud väljad.

4.5.	Soovitatav on sotsiaalmeedia registreerimisvormides ja kontodel mitte avaldada ega kasutada:

4.5.1.		oma isikukoodi;
4.5.2.		isikut tõendava dokumendi numbrit;
4.5.3.		oma pangakonto või pangakaardi andmeid;
4.5.4.		varasemaid salasõnu, PIN-koode jm turvaelemente;
4.5.1.	oma töö-, teenistus- või ametikohta; erandina on see lubatud juhul, kui samad andmed on Kaitseväe välisveebis avalikult kättesaadavad;
4.5.5.		eraelulisi andmeid (kodune aadress, laste andmed, sünnikoht, läbitud haridusasutused jms).

4.6.	Sotsiaalmeedias võib jagada ainult sellist teavet, mis ei kahjusta teenistujat ennast, teisi teenistujaid, nende perekondi, lähedasi või tööandjat.

4.7.	Avaldades teavet oma kolleegide, sõprade, tuttavate või teiste inimeste kohta on oht rikkuda nende õigust privaatsusele. Teabe avaldamisel, mis võib puudutada teiste isikute isiklikku elu, delikaatseid isikuandmeid vms, tuleb alati eelnevalt küsida selleks isiku nõusolekut. Samuti tuleb arvestada, et andmesubjektil on õigus oma nõusolek igal ajal tagasi võtta, seega tuleb olla valmis materjali tagantjärgi eemaldamiseks.

4.8.	Omamata selleks taasesitatavas vormis nõusolekut, tuleb võimalusel vältida sotsiaalmeedias teiste inimeste nimelist märkimist tekstides, fotodel või videotes. 

4.9.	Teenistujal tuleks igakordselt teabe avaldamise eel analüüsida selle sobilikkust avalikku ruumi, vastavust heale maitsele, sobivust teenistuja mainega ning Kaitseväe teavitustöö eesmärkidega. Ei ole soovitav avaldada kompromiteerivaid jäädvustusi erapidudest, väljakutsuvatest või kaheti mõistetavatest seisukohtadest, poosidest või tegevustest.

4.10.	 Kaitseväe tegevväelane ei tohiks sotsiaalmeedias avaldada poliitilise sisuga pilte, postitusi, arvamuslugusid või muud sisu, mis ei ole kooskõlas Kaitseväe sisemäärustikuga.

4.11.	 Kaitseväes töötavad ametnikud ja töötajad ei tohiks avaldada sotsiaalmeedias Kaitseväega seotud sisu, mis ei ole kooskõlas Kaitseväe sisemäärustikuga.

5.	Sotsiaal- ja traditsiooniline meedia

5.1.	Sotsiaalmeedias osaledes peab teenistuja järgima avaliku ruumi, sealhulgas traditsioonilises meedias esinemisele kohaseid käitumisreegleid. Sotsiaalvõrgustikes on teenistujal veelgi laialdasemad võimalused kujundada Kaitseväe nägu ning mainet üldiselt.

5.2.	Igasugust suhtlemist sotsiaalmeedias tuleb käsitleda kui suhtlemist avalikkusega ja seda tehes tuleb järgida juhendit „Teavitustöö korraldus Kaitseväes“.

5.3.	Sotsiaalmeedias teavet vahendades peab teenistuja arvestama, et sotsiaalmeedia on teabeallikaks traditsioonilisele meediale. Lähtuda tuleb eeldusest, et meedia peab sotsiaalmeedias avaldatud teavet avalikuks infoks, mille kasutamiseks on inimene teabe avaldamisel nõusoleku andnud.

6.	Julgeolek

6.1.	Kontode kaaperdamise riski minimeerimiseks on kõigil Kaitseväe ametlike sotsiaalmeedia kanalite ja kontode halduritel kohustuslik aktiveerida mitmikautentimine.

6.2.	Sotsiaalvõrgustikes avaldatud teave võib olla väärtuslikuks allikaks kurjategijatele, terroristlikele organisatsioonidele või välisriikide luureteenistustele.

6.3.	Võltskontode kasutamine on levinud viis inimesele lähedale pääsemiseks ning temalt teabe omandamiseks, kompromiteeriva materjali omandamiseks ja inimese mõjutamiseks. Seetõttu on soovituslik hinnata kriitiliselt iga uut kontaktiloomist ning võimalusel tuvastada isiklikult isik, kes kontakti otsib.
6.4.	Levinumad võltskontode indikaatorid sotsiaalmeedias:

6.4.1.	värskelt loodud kasutaja;
6.4.2.	kontol olev vähene sõprade arv;
6.4.3.	ühiste tuttavate puudumine;
6.4.4.	küsitav seos Eestiga;
6.4.5.	vigane või tõlkeprogrammide kasutamisele vihjav keelekasutus;
6.4.6.	aktiivne ja järjepidev vestluse üleval hoidmine;
6.4.7.	robotlikud sõnumid, mis hoiavad püsivalt ühte narratiivi ja on sõltumatud vestluse käigust või antud vastustest;
6.4.8.	hoiakute või seisukohtade pidev muutumine pikema vestlusperioodi vältel, mis võib viidata, et kontot haldab mitu isikut;
6.4.9.	tehisaru (AI) või kõnemodulaatori poolt loodud sisu (häälsõnumid, helid, tekstid, fotod või videod);
6.4.10.	täpsustavad küsimused üksuse (asukoha, ülemate, tegevuste, ülesannete, isikkoosseisu, tehnika, varustuse, relvastuse või moraali) kohta;
6.4.11.	soovitakse ootamatute või tavapäratute asjade tegemist füüsilises maailmas (pildistamine, millegi või kellegi vastuvõtmine, info- ja lendlehe või vastast pooldava materjali levitamine);
6.4.12.	kontakti loomisel intiimsuhetele rõhumine.

6.5.	Sotsiaalmeediat kasutades tuleb vältida igasuguse teabe avaldamist, mis võib kahjustada Kaitseväe või kaitseväelaste turvalisust.

6.6.	Teavet sisaldavate fotode ja videote avaldamisel (dokument, tahvel, kaardikile, arvutiekraan jms) peab avaldaja eelnevalt veenduma, et teave ei ole juurdepääsupiiranguga. Kindlam on vältida selliste fotode üles laadimist või tuleks piiranguga teave avaldamisele eelnevalt fotolt või videolt järeltöötlusega eemaldada.

6.7.	Nutiseadmed ja nendes olevad rakendused võivad foto- ja videomaterjali jäädvustamisel salvestada vaikeseadistuses metaandmeid, mis võivad sisaldada seadme asukoha koordinaate, kuupäeva ja kellaaega. Teenistusega seonduva materjali üles laadimisel sotsiaalmeediasse või pilveserverisse tuleb veenduda, et taustal olevad andmed ei ohustaks operatsiooni julgeolekut.

6.8.	Nutiseadmetes sotsiaalmeedia rakenduste kasutamisel on julgeoleku kaalutlustel soovitatav piirata rakenduste juurdepääsu seadmes olevatele kontaktidele, pildi- ja videomaterjalile ning asukoha määramise süsteemidele.

7.	Arvuti ja nutiseadme turvalisus

7.1.	Arvutiviiruseid ja muud pahavara levitatakse ka sotsiaalmeedia kaudu. Sotsiaalvõrgustikud pakuvad head võimalust libakonto abil suhtlusbarjääri ületamiseks ning seeläbi arvutiviiruste edastamiseks, kasutajaandmete ja salasõnade varguseks või riigi seisukohalt tundliku info hankimiseks.

7.2.	Levinud on varastatud identiteedi kasutamine sotsiaalmeedias, mis võib varguse ohvriks langenud isikule kaasa tuua olulise mainekahju ja materiaalse kahju. 

7.3.	Isiklikult identiteedivarguse ohvriks langedes on soovitatav kompromiteerimata seadmes võimalusel vahetada kõik paroolid, sealhulgas sotsiaalmeedia kontodel. Varguse tõttu oma kontodele ligipääsu kaotamisest on soovitatav teavitada lähedasi, et vältida omakorda nende sattumist pahatahtliku ründe ohvriks.

7.4.	Soovitatav on määrata mobiilsele seadmele parool, et vähendada seadmes olevate sotsiaalmeedia kontode kaaperdamise ning isiklike või tööalaste andmete lekkimise tõenäosust läbi varguse.

7.5.	Sotsiaalmeediasse konto registreerimisel ei ole soovitatav ühendada sisse logimist mõne teise keskkonna kontoga. Vastasel juhul võib ühe konto varguse ohvriks langedes kaotada ligipääsu ka kõigil teistel kontodel.

7.6.	Sotsiaalvõrgustike puhul tuleb järgida üldtunnustatud internetiturvalisuse põhimõtteid ning „Kaitseministeeriumi valitsemisala info- ja kommunikatsioonitehnoloogia eeskiri kasutajale“.

8.	Tegutsemine probleemide korral

8.1.	Riigisaladuse ohustatuse korral tuleb koheselt teavitada struktuuriüksuse riigisaladuse kaitse juhendis määratud isikut.

8.2.	Kaitseväe asutusesiseks kasutamiseks mõeldud materjalide tuvastamisel sotsiaalmeediast tuleb teavitada oma struktuuriüksuse julgeolekujaoskonda.

8.3.	Teenistuja on kohustatud viivitamatult teavitama vahetut ülemat, oma üksuse teabeohvitseri ja Kaitseväe peastaabi strateegilise kommunikatsiooni osakonna analüüsijaoskonda (sko.sotsiaalmeedia@mil.ee) tema poolt avastatud võimalikest rünnetest või üleastumistest sotsiaalmeedias nii tema, teiste teenistujate, Kaitseväe infotöötlussüsteemide kui ka Kaitseväe teavitustöö suhtes.

8.4.	Kui teenistuja avastab, et temast on sotsiaalmeedia vahendusel avaldatud ebasoovitava sisuga jäädvustusi, on tal õigus materjali avaldajalt nõuda selle sisu eemaldamist.

8.5.	Kuritegeliku ründe korral tuleb teavitada politseid.

9.	Sotsiaalmeedia keskkondade kasutamine Kaitseväe infotöötlussüsteemis

9.1.	Kasutades sotsiaalmeediat Kaitseväe infotöötlussüsteemi vahendusel peab teenistuja järgima Kaitseväe infotehnoloogia eeskirja.

9.2.	Sotsiaalmeedia rakenduste kasutamisel Kaitseväe infotöötlussüsteemis peab teenistuja lähtuma enesedistsipliinist ja vahetu ülema antud korraldustest. Iga ülem peab jälgima, et tema alluvad kasutaksid Kaitseväe infotöötlussüsteemi heaperemehelikult.

9.3.	Keelatud on kasutada rakendusi, mis koormavad liigselt Kaitseväe sidesüsteeme, sh suurte andmemahtude vahendamine.

9.4.	Teenistuja peab arvestama, et info avaldamisel on võimalik tuvastada postituse tegemise arvuti IP-aadress, mille abil võib Kaitseväe infosüsteemist tehtud postituse siduda Kaitseväega.

10.	Kaitseväe üksuste sotsiaalmeedia leheküljed

10.1.	 Igale ametlikule üksuse sotsiaalmeedia lehele peab olema määratud haldur. Halduri määramisest ja vahetamisest tuleb teavitada üksuse teabeohvitseri ja küberväejuhatuse strateegilise kommunikatsiooni keskuse võrgumeediagruppi (sotsiaalmeedia@mil.ee).

10.2.	 Kaitseväe üksuste ametlikel sotsiaalmeedia lehekülgedel on keelatud avaldada sisu, mille põhifookus on eraettevõtete teenuste või toodete reklaamil ja sisuturundusel.